Okresná prokuratúra Martin 
Vajanského nám. 1, 036 80 Martin 1 	

Sp. zn. : 1 Pv 357/13/5506	Martin, 30.10.2013
EEČ : 2-40-251-2013

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Martin
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodenou:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Obsahom zmieru je:
Obvinený XXXXX dňa 22.10.2013 uzavrel pred probačným a mediačným úradníkom Okresného súdu XXXXX zmier s poškodenou XXXXX, nakoľko obvinený vyhlásil, že spáchal skutok, za ktorý je stíhaný a zaplatením sumy vo výške 80 €  poškodenej XXXXX odstránil časť vzniknutej škody  a na účet Okresnej prokuratúry Martin zložil peňažnú sumu vo výške 180 € určenú na všeobecne prospešné účely, pričom celá suma patrí štátu na peňažnú pomoc obetiam trestnej činnosti podľa osobitného zákona.

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom OÚ vyšetrovania PZ XXXXX pod spisovou značkou XXXXX
na tom skutkovom základe že,
	dňa 10. 07. 2013 o 10.30 h viedol osobné motorové vozidlo zn. Škoda Octavia, evidenčné číslo XXXXX, po ceste I/65 v ľavom jazdnom pruhu v Martine po ulici Jilemnického v smere od centra mesta Martin na smer Vrútky, pričom keď sa nachádzal v kilometri 139,5 cca 20 m pred riadne vyznačeným priechodom pre chodcov v tesnej blízkosti zastávky MHD Košúty II, nevenoval sa plne vedeniu vozidla a nesledoval situáciu v cestnej premávke, čím porušil ustanovenie § 4 ods. 1 písm. c), písm. e) Zákona č. 8/2009 Z. z. o cestnej premávke, v dôsledku čoho v ľavom jazdnom pruhu narazil prednou pravou časťou vozidla do chodkyne XXXXX, nar. XXXXX, prechádzajúcej kolmo cez vozovku z pohľadu jazdy vodiča z pravej strany na ľavú v tesnej blízkosti priechodu pre chodcov, čím XXXXX, nar. XXXXX utrpela zlomeninu rebier 1 - 6, 8 - 9 vľavo, zlomeninu lopatky vľavo, krvácanie do hrudnej dutiny vľavo, odreniny v oblasti predlaktia vľavo, hlbokú ranu na chrbte ľavého zápästia 5 cm, pomliaždeniny a odreniny ľavého ramena, pomliaždeniny a odreniny v oblasti vnútorného členka ľavej nohy s potrebnou dobou liečenia v trvaní minimálne 10 týždňov a s potrebnou dobou práceneschopnosti v trvaní minimálne 10 týždňov, 

Odôvodnenie: 
Uznesením vyšetrovateľa Okresného riaditeľstva PZ, odboru kriminálnej polície XXXXX, XXXXX  zo dňa 10.07.2013 bolo podľa § 199 ods. 1 Tr. por. začaté trestné stíhanie a súčasne podľa § 206 ods. 1 Tr. por. vznesené obvinenie XXXXX pre prečin ublíženia na zdraví podľa § 156 ods. 1, ods. 2 písm.a) Tr. zák. na tom skutkovom základe, ako je uvedené vo výrokovej časti tohto uznesenia. 
Preskúmaním príslušného spisového materiálu som zistila, že v predmetnej veci  ide o prečin, za ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 ods. 1 Tr. por.
Obvinený a poškodená uzavreli dňa 22.10.2013 pred probačným a mediačným úradníkom na Okresnom súde Martin dohodu o zmieri, v rámci ktorej obvinený vyhlásil, že spáchal skutok, pre ktorý je stíhaný, poškodená uviedla, že zaplatením sumy vo výške 80 €  zo strany obvineného, sú jej nároky ohľadom náhrady škody uspokojené, bolestné si bude uplatňovať zo zákonného poistenia zodpovednosti za škodu spôsobenú prevádzkou motorového vozidla obvineného.
Obvinený aj poškodená so zmierom výslovne súhlasili a zhodne prehlásili, že zmier uzavreli slobodne, vážne, zrozumiteľne a určito, na znak čoho dohodu o zmieri podpísali.
Obvinený slobodne, vážne, zrozumiteľne a určito vyhlásil, že spáchal skutok, pre ktorý je stíhaný.	
Obvinený zložil na účet Okresnej prokuratúry v  Martine peňažnú sumu vo výške 180 €  určenú na všeobecne prospešné účely, pričom  celá suma patrí štátu na peňažnú pomoc obetiam trestnej činnosti podľa osobitného zákona.
Táto suma je primeraná závažnosti spáchaného trestného činu.
Obvinený a poškodená s týmto spôsobom skončenia veci v prípravnom konaní vyslovili súhlas. 
Vyhodnotením všetkých vykonaných dôkazov a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvinených a na ich osobné a majetkové pomery som dospela k záveru, že takýto spôsob rozhodnutia je dostačujúci.
	Preto som rozhodla tak, ako je uvedené vo výrokovej časti tohto uznesenia.

Poučenie: 
Proti tomuto uzneseniu sťažnosť nie je prípustná (§ 185 ods. 2 Tr. por.).

JUDr. Nora Podoláková
prokurátorka